خڤیچا کڤاراتسخێلیا

**خڤیچا کڤاراتسخێلیا** (لەدایکبووی ١٢ی شوباتی ٢٠٠١)، ھەروەھا ناسراوە بە کڤارا، یاریزانێکی تۆپی پێی پیشەگەری گورجییە کە یاری دەکات لە هێڵی باڵی ھێرشبردن بۆ یانەی خولی ئیتاڵی ناپۆلی و ھەڵبژاردەی تۆپی پێی گورجستان، وە هەروەها نازناوی "کڤارادۆنا"ی لێنراوە بەناوی دیێگۆ مارادۆنا ئەفسانەی ناپۆلی، چونکە شێوازی یاریکردنی هاوشێوەی مارادۆنایە.

## کاروانی یانە
### کاروانی سەرەتایی
لەڕێگەی سیستەمی لاوانەوە، کڤاراتسخێلیا دەستی بە کاروانی وەرزشی کرد لە دیانامۆ تیبلیس لە ساڵی ٢٠١٧، پێش ئەوەی دوای ساڵێک بڕوات بۆ ڕوستاڤی.

لە ساڵی ٢٠١٨، ڕۆژنامەی گاردیان ناوی کڤاراتسخێلیا لە پێڕستی ٦٠ باشترین یاریزانی لاوانی جیھاندا دانا.

### لۆکۆمۆتیڤ مۆسکۆ
لە ١٥ی شوباتی ٢٠١٩، کڤاراتسخێلیا چووە خولی نایابی ڕوسی و یانەی لۆکۆمۆتیڤ مۆسکۆ. لە ١٠ی ئازاری ٢٠١٩ یەکەمین یاری خۆی لە خولدا ئەنجامدا، وەک یەدەگ ھاتە یاریگا لە جێگەی جێفرسۆن فارفان لە خولەکی ٨٦ بەرامبەر یانەی ئانژی ماخاچکالا.

لە ١ی تەممووزی ٢٠١٩، لۆکۆمۆتیڤ ڕای گەیاند کە کڤاراتسخێلیا یانەکەی بەجێھێشت لە دوای ئەوەی ماوەی خواستنەکەی تەواو بوو دوای ئەوە، ڕاھێنەری لۆکۆمۆتیڤ مۆسکۆ یوری سێمین وتی زۆر نائومێد بووە دوای ئەوەی نەیتوانیوە ڕێکبکەون لەسەر گواستنەوەی ھەمیشەیی لەگەڵ کڤاراتسخێلیا چونکە سێمین یاریزانەکەی بە بەھرەمەند دادەنا.

### ڕۆبن کازان
لە ٦ی تەممووزی ٢٠١٩، کڤاراتسخێلیا گرێبەستێکی بۆ ماوەی پێنج ساڵ لەگەڵ ڕۆبن کازان واژوو کرد. یەکەم یاری خۆی لە ١٥ی تەممووزی ٢٠١٩دا ئەنجامدا، لە تەمەنی ١٨ ساڵیدا، کە بە ڕێکەوت وای لێھات لە دژی یانەی پێشووی لۆکۆمۆتیڤ یارییەکە بکات، لە نیوەی دووەمی یارییەکە وەک یەدەگ ھاتە یاریگا و گۆڵی یەکسان بوونی تۆمارکرد، کە ئەنجامی کۆتایی ١–١ بوو. لە ماڵپەڕی فەرمی یانەکە لەلایەن ھاندەرانی ڕۆبنەوە بە باشترین یاریزانی یارییەکە دانرا.

بە گشتی، کڕینی یاریزانەکە لەلایەن چەند دەزگایەکی میدیای ڕووسیاوە ستایش کرا وەک سەرکەوتنێکی گەورە لە بازاڕی گواستنەوە بۆ یانەی ڕۆبن کازان، کە بەھای بازاڕی یاریزانەکە پێنج جار بەرزبووەوە لە یەک وەرزدا لەنێوان حوزەیرانی ٢٠١٩ و حوزەیران ٢٠٢٠. بە پشتبەستن بە دەنگدان لەنێوان لایەنگرانی ڕوبین، کڤاراتسخێلیا چوار جار پاڵێوراوی باشترین یاریزانی مانگ بوو لە وەرزی ٢٠٢٠–٢١، لە ھەر یەک لە مانگەکانی ئاب، ئەیلوولی، تشرینی یەکەم و نیسان.

لە سەرەتای ساڵی ٢٠٢١، ڕۆژنامەی لیکیب لیستی ٥٠ باشترین یاریزان بڵاوکردەوە کە لە سەدەی ٢١ لەدایکبوون، کە کڤاراتسخێلیا تەنیا یاریزانی خولی نایابی ڕوسی بوو لە لیستەکەدا.

### داینامۆ باتومی
لە ٧ی ئازاری ٢٠٢٢، فیفا ڕای گەیاند کە بەھۆی داگیرکاری و شەڕی ڕووسیاوە لە دژی ئوکراینا، یاریزانانی بیانی لە ڕووسیا دەتوانن بە شێوەیەکی یەکلایەنانە گرێبەستەکانیان ھەڵوەشێننەوە تا ٣٠ی حوزەیرانی ٢٠٢٢ و ڕێگەیان پێدراوە گرێبەستی لەگەڵ یانەکانی دەرەوەی ڕووسیا واژوو بکەن تا ٣٠ ی حوزەیران ٢٠٢٢. لە ٢٤ی ئازاری ٢٠٢٢، ڕۆبن کازان ڕای گەیاند کە گرێبەستی کڤاراتسخێلیا ڕاگیراوە. لە ھەمان ڕۆژدا، گواسترایەوە بۆ یانەی دینامۆ باتومی لە جۆرجیا.

کڤاراتسخێلیا بەشداری لە ١١ یاری خولدا کرد، ھەشت گۆڵی تۆمارکرد و دوو ئەسیستی کرد. خولی ئرۆڤنولی (خولی جۆرجیا) ناوی نا بە باشترین یاریزانی قۆناغی دووەم، کە ھاوکاتە لەگەڵ ماوەی نێوان نیسان و تەممووز.

### ناپۆلی
لە ١ی تەممووزی ٢٠٢٢، یانەی خولی پلە یەکی ئیتاڵی ناپۆلی گرێبەستی لەگەڵ کڤاراتسخێلیا پشتڕاست کردەوە ھەتا ساڵی ٢٠٢٧ لە یانەی داینامۆ باتومی بە بڕی ١٠ بۆ ١٢ ملیۆن یۆرۆ. لە ١٤ی تەممووزدا یەکەمین یاری خۆی بۆ یانەکە ئەنجامدا، لە یارییەکی دۆستانەدا بەرامبەر یانەی خولی ئسێلێنزا ئاناونێ ڤال دی نۆن، دوو گۆڵی تۆمارکرد و ئەسیستێکی کرد.

یەکەم یاری فەرمی بۆ یانەکە لە ١٥ی ئابی دا کرد، لە یەکەم یاری خولی پلە یەکی ئیتاڵی بەرامبەر ھێلاس ڤیرۆنا؛ گۆڵ و ئەسیستێکی کرد لە یەکەم یاریدا لە بردنەوەی ٥–٢. دوو گۆڵی تۆمارکرد لە یاریی دواتردا، بەرامبەر مۆنزا لە ٢١ی ئابدا، یەکەم دوو گۆڵی لە یارییەکدا لە بردنەوەی ٤–٠. دوای ئەم یاریانە، کڤاراتسخێلیا لە سەرەوەی لیستی گۆڵکارانی خولی ئیتاڵی بوو، کە بوو بە یەکەم یاریزان لە مێژووی ناپۆلی کە سێ گۆڵ تۆمار بکات لە دوو یاریدا لە خولدا. ھەروەھا، بە باشترین یاریزانی مانگی خولی ئیتاڵی دانرا بۆ مانگی ئابی ٢٠٢٢.

## کاروانی نێودەوڵەتی
کڤاراتسخێلیا یەکەم یاری ئەنجامدا بۆ ھەڵبژاردەی تۆپی پێی گورجستان لە ٧ی حوزەیرانی ٢٠١٩، وەک یاریزانی سەرەکی لە پاڵاوتنی یۆرۆ ٢٠٢٠ بەرامبەر جەبەل تارق. لە ١٤ی تشرینی یەکەمی ٢٠٢٠، یەکەم گۆڵی نێودەوڵەتی تۆمارکرد لە یارییەکی خولی نەتەوەکانی ئەورووپا لەگەڵ مەقدۆنیای باکوور. لە ٢٨ی ئازاری ٢٠٢١، کڤاراتسخێلیا گۆڵێکی تۆمارکرد بەرامبەر ئیسپانیا، دوای سێ ڕۆژ گۆڵێکی دیکەی تۆمارکرد بەرامبەر یۆنان. لە ١١ی تشرینی دووەمی ٢٠٢١، دوو گۆڵی کڤاراتسخێلیا یارمەتی جۆرجیا دا بۆ بردنەوە لە سوێد.

سێ گۆڵی تۆمارکرد لە چوار یاریی قۆناغی یەکەمی خولی نەتەوەکانی ٢٠٢٢–٢٣ و لە لە سەرەوەی یاریزانان بوو لە دوو پاڵاوتندا، لەناویاندا ڕیزبەندی کۆتایی.

## ژیانی کەسی
خڤیچا کوڕی یاریزانی پێشوو بەدری کڤاراتسخێلیایە. دوو برای ھەیە، و برا بچووکەکەی تۆرنیک (لەدایکبووی ٢٠١٠) ھەروەھا یاری تۆپی پێ دەکات.

## ئاماری کاروانی وەرزشی
### یانە

### نێودەوڵەتی

## خەڵاتەکان
**یانەی لۆکۆمۆتیڤ مۆسکۆ**
* جامی ڕووسی: ٢٠١٨

**یانەی ناپۆلی**
* خولی ئیتاڵیا ناسراوبە سێریێ ئا ۲۰۲۲ - ۲۰۲۳

**تاکەکەسی**
* باشترین یاریزانی لاوی خولی تۆپی پێی ڕووسیا: ۲۰۱۹ - ۲۰۲۰ ، ۲۰۲۰ - ۲۰۲۱
* باشترین یاریزانی باڵی چەپی خولی تۆپی پێی ڕووسیا: ۲۰۲۰ - ۲۰۲۱
* باشترین یاریزانی ساڵی جۆرجیا: ٢٠٢٠، ٢٠٢١ ، ۲۰۲۲
* یاریزانی مانگی خولی ئیتاڵیا: ئابی ۲۰۲۲ ، شوباتی ۲۰۲۳ ، ئازاری ۲۰۲۳

## سەرچاوەکان

پۆل:یاریزانانی تۆپی پێی دوور لە وڵات لە ئیتالیا
پۆل:یاریزانانی تۆپی پێی دوور لە وڵات لە ڕووسیا
پۆل:یاریزانانی خولی تۆپی پێی ئیتالیا
پۆل:یاریزانانی ھێڵی ناوەندی تۆپی پێ
پۆل:زیندووان
پۆل:لەدایکبووانی ٢٠٠١
پۆل:ئەو پەڕانەی وەرگێڕانی بەسەردانەچووەوەیان ھەیە
پۆل:یاریزانانی یانەی تۆپی پێی ناپۆلی
پۆل:یاریزانانی جامی نەتەوەکانی ئەورووپای ٢٠٢٤
پۆل:یاریزانانی لیگ ١
پۆل:یاریزانانی یانەی پاریس سان جێرمان
پۆل:یاریزانانی براوەی خولی پاڵەوانەکانی ئەورووپا